Geliefde ‘Murder, She Wrote’-aktrise sterfAngela Lansbury (Foto: ROBYN BECK/AFP) Angela Lansbury, die aktrise wat ŉ huishoudelike naam geword het deur haar rol as ŉ skrywer-speurder in Murder, She Wrote, is Dinsdag oorlede. Lansbury was 96 jaar oud. Die Brits gebore ster wat roem en rykdom gevind het as een van televisie se mees onvergeetlike karakters, was ook ŉ uiters suksesvolle verhoog- en rolprentaktrise. “Die kinders van dame Angela Lansbury is hartseer om aan te kondig dat hul ma vreedsaam in haar slaap in haar huis in Los Angeles gesterf het, net vyf dae voor haar 97ste verjaardag,” lui ŉ verklaring van die familie. Lansbury was amper 60 jaar oud toe sy die rol van Jessica Fletcher losgeslaan het wat haar beroemd gemaak het. In ŉ loopbaan wat oor meer as sewe dekades gestrek het, het sy in sowat 60 rolprente verskyn en in van Broadway se grootste musiekspele opgetree. Sy het ses Golden Globes en vyf Tony-toekennings gewen en het in 2013 ŉ ere-Oscar vir haar lewenslange bydrae ontvang. Lansbury is op 16 Oktober 1925 in Londen gebore. Haar oupa, George Lansbury, was ŉ leier van Brittanje se Arbeidersparty in die 1930’s en haar ma, Moyna Macgill, was ŉ Ierse aktrise. In 1940 het sy saam met haar weduwee-ma na die VSA geëmigreer. Sy het op 17 jarige ouderdom haar deurbraak gemaak met die rol van Nancy in die 1944-sielkundige riller Gaslight, ŉ rol wat vir haar ŉ Oscar-benoeming vir beste byspeler besorg het. Nog ŉ Oscar-benoeming het vinnig gevolg vir haar rol in The Picture of Dorian Gray in 1946, terwyl ŉ derde benoeming gekom het vir The Manchurian Candidate in 1963. Lansbury was vir 53 jaar getroud met haar tweede man Peter Shaw, wat in 2003 oorlede is. Lansbury het in 2014 Britse ridderskap ontvang. “Benewens haar drie kinders, Anthony, Deirdre en David, word sy oorleef deur drie kleinkinders, Peter, Katherine en Ian, sowel as vyf agterkleinkinders en haar broer, vervaardiger Edgar Lansbury,” lui die familieverklaring. “’n Privaat gesinseremonie sal gehou word op ’n datum wat nog bepaal sal word.”